[{"text_idx": "#000001", "text": "TEJO nun serc\u0302as angleparolantajn trejnistojn por projekto kiu ne temas pri Esperanto. En la projekto financata de Konsilio de Eu\u0306ropo devos partopreni ankau\u0306 neesperantistoj, kaj do ne eblas uzi Esperanton. Sed la arang\u0302o tamen utilos por diskonigi Esperanton, lau\u0306 la prezidanto de TEJO."}, {"text_idx": "#000003", "text": "La du angleparolantajn trejnistojn TEJO serc\u0302as por du arang\u0302oj. Unu lau\u0306plane devos okazi en la Eu\u0306ropa Junulara Centro en Strasburgo (Francio) fine de marto, kun tridek partoprenantoj, el kiuj duono estos neesperantistoj. La dau\u0306ranta pandemio evidente povos influi la realigon de la kvintaga arang\u0302o, tiel ke g\u0302i parte au\u0306 tute okazos rete."}, {"text_idx": "#000005", "text": "La dua anglalingva trejnado celas \u201dspertigi la partoprenantojn pri naturmedia dau\u0306ripoveco kaj homaj rajtoj kaj kapabligi la trejnotojn pledi por klimata justeco kaj dau\u0306ripova estonteco.\u201d G\u0302i lau\u0306plane okazos meze de marto en Slovakio, kun dudek partoprenantoj, el kiuj duono estu esperantistoj."}, {"text_idx": "#000006", "text": "NI demandis al Charlotte Scherping Larsson, la prezidanto de TEJO, kial TEJO partoprenas en projektoj, en kiuj esperantistoj prelegu en la angla al aliaj esperantistoj."}, {"text_idx": "#000007", "text": "\u2013 La c\u0302efa agado de TEJO estas en Esperanto. Kiam temas pri la laboro kun Konsilio de Eu\u0306ropo, en la pasinteco ili subtenis aktivaj\u0302ojn en Esperanto. Ni laboras nun kun ili por ke ni denove povu fari projektojn en Esperanto, ekzemple ni skribis al ili kaj petis aldoni Esperanton kiel laborlingvon por stag\u0302oj."}, {"text_idx": "#000008", "text": "\u2013 Tamen, por c\u0302i tiuj projektoj subtenataj de KdE ili volas ke nur duono de la partoprenantoj estu esperantistoj. Tio limigas la eblon uzi Esperanton en tiuj projektoj. En niaj Erasmus+projektoj, ni sukcese havis Esperanton kiel c\u0302efan laborlingvon."}, {"text_idx": "#000010", "text": "\u2013 La projektoj de KdE estas platformoj por inters\u0302ang\u0302i ideojn inter junuloj el pluraj lingvaj fonoj. Esperanto kiel solvo al la lingva malegaleco en eu\u0306ropa medio nature ig\u0302os diskuttemo en ajna projekto, en kiu juna esperantisto partoprenos. Kaj dum tiaj projektoj la instancoj au\u0306skultas la temojn priparolatajn, kio influas ilin kaj estas bona s\u0302anco por ni."}, {"text_idx": "#000014", "text": "La angla lingvo ja estas minoritata en konsilio de europo . Pli multnombras la rusa kaj germana ,franca . Kiu decidas en la konsilio de europo pri uzado de laborlingvo ? Por mi klaras : Esperantistoj komuniki en Esperanto kaj ne en trudita krokodila lingvo. la respondo de Charlota ne konvinkas ."}, {"text_idx": "#000018", "text": "Eble la problemo de TEJO estas g\u0302uste, ke \u201cLa c\u0302efa agado de TEJO estas en Esperanto.\u201d Estus eble pli bone, se la agado estu en la angla por Esperanto."}, {"text_idx": "#000019", "text": "Nu, la aferoj komencig\u0302is antau\u0306 pluraj monatoj, kiam TEJO deklaris al EU fantaziajn nombrojn da membroj. Oni demandu sin kial g\u0302i faris tion. Estrarano de TEJO defendis tiun faron per la jenaj vortoj: \u201cSe TEJO s\u0302telas monon de EU, do almenau\u030c ni faras ion utilan kun g\u0302i.\u201d C\u0302u oni povas atendi honestecon de organizaj\u0302o kun tiaj faroj kaj tiaj estraranoj?"}, {"text_idx": "#000020", "text": "TEJO pripensis la fantaziajn nombrojn da membroj, c\u0302ar sen tiuj nombroj TEJO ne ricevus la subvenciojn. Kaj iamaniere regas inter TEJO-anoj la konvinko, ke sen subvencia mono ili povas fari nenion. Kaj tiel TEJO iras..."}, {"text_idx": "#000022", "text": "Kaj ne, honestecon mi ne plu atendas de tiu flanko."}, {"text_idx": "#000024", "text": "TEJO ja ne estas la unua asocio, kiu evoluas tiamaniere. Kiam mi estis junulo, nia junulara E-asocio agadis simile: Oni trompetis por ricevi s\u0302tatajn subvenciojn, poste devis elspezi la ricevitan monon per agadoj almenau\u0306 iom konformaj al la subvenciprogramoj, kaj post kelkaj jaroj, nia bela junulara E-asocio faradis belan junularan agadon lau\u0306 la volo de la subvenciprogramoj, sed sen multa rilato al E-o."}, {"text_idx": "#000026", "text": "Eble vi povas malkas\u0302i pri kiu junulara asocio temas. Supozeble la Germana. Estas bela ekzemplo, kiel per certa maniero de aktiveco amasig\u0302as certa speco da membroj, kiuj ne interesig\u0302as pri \u201cpropagando\u201d kaj plimultigo de la membraro."}, {"text_idx": "#000027", "text": "Temas pri la c\u0302i-tiea \u2018provinca\u2019 junulara organizo, ne pri GEJ."}, {"text_idx": "#000028", "text": "Mia kono de la internaj\u0302oj de GEJ ne estas sufic\u0302e profunda por havi opinion pri la falo de GEJ. Mi forlasis g\u0302ian oficejon malmultajn jarojn antau\u0306e."}, {"text_idx": "#000029", "text": "Fakte min ec\u0302 ne mirigas via rakonto, Sebastiano. G\u0302uste tiel mi imagas la agadon de multaj aktivuloj en multaj organizaj\u0302oj. Kaj tiel agadas TEJO, tio estas evidenta. La subvencioj de EU vintenas la organizaj\u0302on kaj kelkajn individuojn. Mi rimarkas signifan diferencon inter la menciita de vi subvencivarba kliko kaj T-grupo. En T-mondo oni neniam troag\u0302ig\u0302as. Oni simple kunkreskas kaj evoluas, adaptig\u0302ante al la situacio. Kaj se la kunlaboro ne eblas, oni establas la propran organizaj\u0302on."}, {"text_idx": "#000030", "text": "Mi demandas al tiuj, kiuj plendas dirante, ke TEJO agadu sole en Esperanto, c\u0302u eblas kreskigi la nombron de Esperantistoj sen nacilingva agado? C\u0302u tio okazu nur c\u0302e foiraj standoj inter samlingvanoj kaj ne en la marmoraj koridoroj de internaciaj instancoj? Se jes, kial? Kion ni opiniu pri la (nacilingva) agado de Lapenna kaj liaj surstrataj, subskribigaj kunlaborantoj, kiuj ja alportis almenau\u0306 pli vastan rekonon de Esperanto pere de kombino de loka kaj internacia agado?"}, {"text_idx": "#000031", "text": "Mi scias, ke knuti la anglan estas okupo, kiu g\u0302ojigas multajn Esperantistjon. Foje ankau\u0306 mi alig\u0302as al tio, precipe kiam uzi g\u0302in estas tute sensence (ekzemple, kiam c\u0302iuj flue parolas Esperanton). Sed c\u0302i-kaze senco estas. En c\u0302i tiu multetna konferenco anglalingva, Esperantistoj povos klare montri al la neesperantistoj ne nur ke Esperanto ekzistas, sed ankau\u0306 ke g\u0302i funkcias\u2013efektive multe pli bone ol la angla c\u0302i-celen. Ec\u0302 se la trejnado okazos en la angla, kun duone Esperantista partoprenantaro estas fantazie imagi, ke Esperanto ne au\u0306dig\u0302os, ec\u0302 se dum la atelieroj mem oni uzos nur la anglan. C\u0302u pli bone fari nenion ol montri al 15 influaj junuloj, kiuj vers\u0302ajne ne renkontus Esperanton alie, la efikon kaj seriozecon de Esperanto (aldone al tio, ne per la propra mono, kiel c\u0302e Lapenna, sed per la mono de la Konsilio de Eu\u0306ropo)?"}, {"text_idx": "#000032", "text": "La nacilingva propagando por Esperanto kutime estis la tasko de la koncernaj landaj asocioj. Sed ili malmulte faras. Oni rimarkas de kelkaj jaroj, ke UEA kaj aliaj centraj organizoj ne kapabligas la landajn struktruojn, sed simple provas transpreni la tutan komercon."}, {"text_idx": "#000033", "text": "Tamen, c\u0302i-kaze temas pri nacilingva propogando internacia, kion neniu landa asocio povus fari, ec\u0302 se g\u0302i estus fortega. Tial mi menciis la okazojn de la lasta jarcento, kiuj s\u0302ajnas al mi analogaj."}, {"text_idx": "#000034", "text": "Hans Becklin, en tiu c\u0302i konkreta kazo la temo entute ne koncernas Esperanton, nek la laborlingvo estas Esperanto. Kiel vi do imagas paroladon pri Esperanto c\u0302i kuntekste? C\u0302u inter disputoj simple \u201cOh, by the way... Esperanto could...\u201d? La plej grava junulara organizaj\u0302o kiu devas pledi por Esperanto kaj fari Esperanton LA temo, ne devus paroli pri Esperanto by the way."}, {"text_idx": "#000037", "text": "TEJO uzas manieron pli altiran al nunaj, asocie engag\u0302ataj junuloj, kiuj estas pasiaj pri la grandaj demandoj de nia epoko, kaj enmetas ne kiel piednoton sed kiel c\u0302efan rimedon Esperanton. Tion oni devas fari prudente, tamen\u2013kiel jam diris de jardekoj niaj gvidantoj, ni proponas solvon al problemo, pri kiu ne-Esperantistoj tute ne scias (kaj tio inkluzivas ankau\u0306 mondgvidantojn, kiuj ofte malg\u0302uste kredas, ke naciaj lingvoj sufic\u0302as, mem pretendante plenan scion dum mankoj estas.) Se TEJO kaj UEA ne faros lerte, la regantoj ne interesig\u0302os kaj forgalopos naivaj pri Esperanto, ilo funkcianta kaj helpa."}, {"text_idx": "#000044", "text": "Samideano S\u0302vedov revas en grandaj dimensioj (dekmilojn kaj centmilojn da homoj) kaj devas rezigni (kiel la tuta Esperantistaro). Kial ne regule alparoli certan nombron en difinita regiono? Tion naciaj kaj lokaj organizoj facile povus realigi. Ni scias, ke necesas foja alparolo. El 1.000 personoj eble eklernas unu kaj 10 havas poste bonan memoron pri la ideo de Esperanto.\nSed tio estas tro malmulte por multaj, kiuj lauxte krias. Tamen estas pli ol la 15 angleparolantoj junuloj."}, {"text_idx": "#000046", "text": "Mi s\u0302ajne opinias alie ol vi. Mi estas baze skeptika pri afero, kiun mi renkontas en normala merkatika kadro."}, {"text_idx": "#000047", "text": "Imagu, ke vi estas junulo aktiva en neregistaraj organizaj\u0302oj kaj tiel influa al centoj da aliaj junuloj, kiu fidas vin plene pro konateco, kamaradeco kaj kunlaborado (ankau\u0306 tiuj homoj siavice estas influaj). Kio pli impresus: milioneu\u0306ra merkatika kampanjo, kiu trafus plurmilionajn homojn sed neniel diferencus de la cent aliaj renkontitaj c\u0302iutage kaj postulus konstantan rememorigon (tial Koka-kolao ankorau\u0306 reklamas sian eliksiron, kvankam varo pli bone konata en la mondo ne estas) au\u0306 bona sperto en intima rondo, kiu naskus en via menso la konstaton, ke la angla misfunkci(ig)as dum Esperanto g\u0302in superas? Tiu lasta estas, lau\u0306 mi, dura sperto\u2013se oni devas reklami konstante trinkaj\u0302on, kiu kostas nur dekonon, ec\u0302 malpli, de la hora salajro de profesiulo en okcidentaj landoj, kiom pli oni devus reklami \u201cvaron\u201d, kiu postulas almenau\u0306 la miloblon de la tempelspeza vidpunkto (kaj ne dependigas per sia dolc\u0302eco)?"}, {"text_idx": "#000057", "text": "TEJO jam antau\u0306 15 jaroj arang\u0302is seminarion en tiu sama centro, kun ne-esperantista partnero. Ni uzis interpretistojn kaj c\u0302iuj parolis en sia preferata lingvo (Esperanto au\u0306 angla). Funkciis bone! Eble la nuna estraro devintus paroli kun ni olduloj ..."}, {"text_idx": "#000065", "text": "Tio tute ne estas nova afero. TEJO dum jardekoj havis proksiman kunlaboron kun Konsilio de Eu\u0306ropo (Kiu estas tute alia organizo ol EU kaj en kiu membras ankau ne-EU-landoj kiel ekzemple Turkio, Norvegio, Svisio, Sanmarino kaj Rusio). c\u0302iam estis tute normale ke la TEJO-seminarioj tie estas plurlingvaj. Ili estas ponto inter la esperanto-movado kaj aliaj junulaj movadoj. Estas bonege ke TEJO ne laboras kiel sekreta, sekterisma klubo kiel multaj aliaj esperanto-organizoj, sed kiel junulara movado kiu havas vivan kaj inspiran inters\u0302ang\u0302on kun aliaj kaj insistas je sia signifo en nuntempa socio."}, {"text_idx": "#000066", "text": "C\u0302u vere seminario kiu okazas nur en la angla estas plurlingva?"}, {"text_idx": "#000070", "text": "Post tio evidentigxas la rolo de KdE : \u201c...NUR DUONO de la partoprenantoj estu esperantistoj \u201d Kial nur duono ? Respondo mankas. Kion kauzas tiu cxi volo ?\n\u201d Tio limigas la eblon uzi E-on \u201c, alivorte , malhelpas atingi la celon, do malavantigxigi . Estas konate, ke ion ajn malavantigxigi signifas -diskriminacii."}, {"text_idx": "#000071", "text": "Mi ofte legas, ke \u201cCxiu diskriminacio estas malpermesita \u201d Cxu vere ?\nSciante ke cxiuspeca teksto povas havi plurajn konotaciojn, eblas ke mi eraras.\nSe jes, bonvolu reagi, mi estas konvinkebla per racia klarigo lau la teksto."}, {"text_idx": "#000072", "text": "\u201cTEJO petis aldoni E-on kiel laborlingvon por stagxoj \u201c\nTEJO petis al KdE aldonon de Esperanto en la listoj de parolantaj lingvoj kiam oni kandidatig\u0302as pere de la platformo de KdE al stag\u0302oj kaj laborlokoj. Nuntempe ne eblas elekti scipovon de Esperanto ene de la kandidatig\u0302formularo."}, {"text_idx": "#000073", "text": "\u201c...NUR DUONO de la partoprenantoj estu esperantistoj \u201c\nMiascie, nur duono de la partoprenontoj rajtas esti anoj de TEJO (individuaj, sociaj ktp). Tial la vers\u0302ajna diferenco esperantistoj/neesperantistoj."}, {"text_idx": "#000077", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]